**КОМИ РЕСПУБЛИКАЛӦН ОЛАНПАС**

Коми Республика мутасын студенческӧй отрядъяслӧн уджлы канмусянь отсӧг сетан ӧткымын юалӧм йылысь

Примитӧма Коми Республикаса

Каналан Сӧветӧн 2017 вося урасьӧм тӧлысь 16 лунӧ

**1 статья. Тайӧ Оланпасӧн веськӧдлантор**

Тайӧ Оланпасыс урчитӧ Коми Республика мутасын студенческӧй отрядъяслӧн уджлы канмусянь отсӧг сетан инӧда подувсӧ (водзӧ — студенческӧй отрядъяс), студенческӧй отрядъяслӧн уджлы канмусянь отсӧг сетан юкӧнын Коми Республикаса канму власьт органъяслысь уджмогъяссӧ, студенческӧй отрядъяслӧн уджлы канмусянь отсӧг сетан формаяс.

**2 статья. Студенческӧй отрядъяслӧн уджлы**

**канмусянь отсӧг сетан инӧда подув**

Студенческӧй отрядъяслӧн уджлы канмусянь отсӧг сетан инӧда подувсӧ артмӧдӧны Россия Федерацияса Оланподув, «Россия Федерацияын велӧдӧм йылысь» Федеральнӧй оланпас, мукӧд федеральнӧй оланпас да Россия Федерацияса мукӧд нормативнӧй инӧда акт, тайӧ Оланпасыс да Коми Республикаса мукӧд нормативнӧй инӧда акт.

 **3 статья. Студенческӧй отрядъяслӧн уджлы**

**канмусянь отсӧг сетан шӧр мог**

Студенческӧй отрядъяслӧн уджлы канмусянь отсӧг сетан шӧр могӧн лоӧ велӧдчысьяслы бура социализируйтчӧм да зэв бура аспеткӧдлӧм вылӧ условиеяс лӧсьӧдӧм, велӧдчысьясӧс чужан му радейтны да уджсикассӧ да уджсӧ пыдди пуктыны велӧдӧмсӧ ёнмӧдӧм, велӧдчысьяслысь вынйӧрсӧ сӧвмӧдӧм да сыӧн Коми Республикаӧс инновационнӧя сӧвмӧдӧм могысь вӧдитчӧм.

**4 статья. Тайӧ Оланпасын вӧдитчан**

**шӧр кыввежӧртасъяс**

Тайӧ Оланпаслӧн шӧр могъяс вылӧ вӧдитчӧны татшӧм шӧр кыввежӧртасъясӧн:

1) студенческӧй отряд — велӧдчысьяслӧн ӧтйӧза ӧтув, кодъяс велӧдчӧны шӧр тшупӧда ӧтув, уджсикасӧ велӧдан шӧр да вылыс тшупӧда велӧдан уджтасъяс серти, кодлӧн уджалан шӧр могӧн лоӧ татшӧм велӧдчысьясӧс, кодъяс велӧдчӧмысь ӧтдор прӧст кадӧ кӧсйӧны уджавны экономикалӧн быдсикас юкӧнын, недыр кад кежлӧ уджӧн могмӧдӧм;

2) студенческӧй отрядъяслӧн уджлы канмусянь отсӧг сетӧм — инӧда, экономическӧй, котыртана да мукӧд мера ӧтвывтӧм, кутшӧмъясӧс збыльмӧдӧны Коми Республикаса канму власьт органъяс студенческӧй отрядъяслысь уджӧ ышӧдӧм могысь.

**5 статья. Студенческӧй отрядъяслӧн уджлы**

**канмусянь отсӧг сетан юкӧнын Коми Республикаса**

**канму власьт органъяслӧн уджмогъяс**

1. Студенческӧй отрядъяслӧн уджлы канмусянь отсӧг сетан юкӧнын Коми Республикаса Каналан Сӧветлӧн уджмогъясӧ пырӧны:

1) студенческӧй отрядъяслӧн уджлы канмусянь отсӧг сетан юкӧнын Коми Республикаса оланпасъяс примитӧм;

2) студенческӧй отрядъяслӧн уджлы канмусянь отсӧг сетан юкӧнын Коми Республикаса оланпасъясӧ кутчысьӧм да найӧс збыльмӧдӧм бӧрся видзӧдӧм;

3) мукӧд уджмог, кутшӧмъясӧс Россия Федерацияса оланпастэчас пыртӧ Россия Федерацияса субъектъяслӧн оланпас пыртысь (бӧрйӧм) канму власьт органъяслӧн уджмогъясӧ.

2. Студенческӧй отрядъяслӧн уджлы канмусянь отсӧг сетан юкӧнын Коми Республикаса Веськӧдлан котырлӧн уджмогъясӧ пырӧны:

1) студенческӧй отрядъяслӧн уджлы канмусянь отсӧг сетӧм тайӧ Оланпасӧн урчитӧм формаясын;

2) Коми Республикаса олӧмӧ пӧртысь власьт органӧс урчитӧм, кутшӧмӧс уполномочитӧма студенческӧй отрядъяслӧн уджлы канмусянь отсӧг сетан юкӧнын канму политика лӧсьӧдӧм да збыльмӧдӧм вылӧ;

3) студенческӧй отрядъяслӧн уджлы канму отсӧг сетан пӧрадок урчитӧм;

4) студенческӧй отрядъяслӧн уджлы канмусянь отсӧг сетан юкӧнын мукӧд уджмог збыльмӧдӧм, кутшӧмӧс урчитӧма Россия Федерацияса оланпастэчасӧн да Коми Республикаса оланпастэчасӧн.

**6 статья. Студенческӧй отрядъяслӧн уджлы отсӧг сетӧмсӧ**

**Коми Республикаын меставывса асвеськӧдлан**

**органъясӧн пырӧдчӧм**

Коми Республикаын меставывса асвеськӧдлан органъяс пырӧдчӧны студенческӧй отрядъяслӧн уджлы отсӧг сетӧмӧ сійӧ уджмогъяс серти, кутшӧмъясӧс урчитӧма «Россия Федерацияын меставывса асвеськӧдлӧм котыртан ӧтувъя принципъяс йылысь» Федеральнӧй оланпасӧн.

**7 статья. Студенческӧй отрядъяслӧн уджлы**

**канмусянь отсӧг сетан формаяс**

Студенческӧй отрядъяслӧн уджлы канмусянь отсӧг сетӧны студенческӧй отрядъяслы татшӧм формаясын:

1) студенческӧй отрядъяслысь удж сӧвмӧдӧм вылӧ веськӧдӧм мероприятиеяс нуӧдӧмын инӧд, юӧртӧм, консультируйтӧм, котыртӧм боксянь отсӧг сетӧм;

2) студенческӧй отрядъяслӧн уджӧ пырӧдчыны кӧсйысь гражданаӧс велӧдӧмлы отсалӧм;

3) студенческӧй отрядъясӧ пырӧдчысьясӧс да котыртысьясӧс наградитӧм да ошкӧм пӧрадокын, кутшӧмӧс урчитӧма «Коми Республикаын наградаяс да ошкӧмъяс йылысь» Коми Республикаса Оланпасӧн да сыкӧд лӧсялӧмӧн примитӧм Коми Республикаса нормативнӧй инӧда актъяс серти;

4) мукӧд форма, кутшӧмъяс оз мунны паныд Россия Федерацияса оланпастэчаслы да Коми Республикаса оланпастэчаслы.

**8 статья. Студенческӧй отрядъяслӧн уджлы**

**канмусянь отсӧг сетӧмсӧ сьӧмӧн могмӧдӧм**

Студенческӧй отрядъяслӧн уджлы канмусянь отсӧг сетӧмсӧ сьӧмӧн могмӧдӧны локтан финансӧвӧй во да планӧвӧй кадколаст вылӧ Коми Республикаса республиканскӧй сьӧмкудйын урчитӧм сьӧм да мукӧд ӧшмӧс тшӧт весьтӧ Россия Федерацияса оланпастэчас серти.

**9 статья. Тайӧ Оланпаслӧн вынсялӧм**

Тайӧ Оланпасыс вынсялӧ сійӧс официальнӧя йӧзӧдӧмсянь дас лун кольӧм бӧрын.

Коми Республикаса Веськӧдлан котырлы примитны тайӧ Оланпас збыльмӧдӧмсӧ могмӧдысь нормативнӧй инӧда актъяс.

Коми Республикаса Юралысь С.А. Гапликов

Сыктывкар

2017 вося рака тӧлысь 3 лун

14-РЗ №